Kuva: Museovirasto ärähti Helsingin rautatieaseman uudesta "Ikea"-sisustuksesta – "Osoittaa huonoa makua"

Helsingin päärautatieaseman vanhassa lipunmyyntihallissa kerrotaan turisteille kaupungin matkailusta. Kuvan ottaneen Sakari Nupposen mielestä sisustuksen tyyli muistuttaa matkailumessuja. Sakari Nupponen

Aapo Siippainen

Helsingin matkailuneuvonta sai viime keväänä uudet tilat Helsingin päärautatieaseman vanhasta lipunmyyntihallista. Tyyli, jolla tietoa turisteille jaetaan, ei ole ollut kaikkien mieleen.

Eläkkeelle jäänyt toimittajaSakari Nupponen yllättyi, kun arkkitehti Eliel Saarisen suunnittelema historiallinen tila oli täyttynyt halvan näköisistä kalusteista. Twitterissä Nupponen kertoo, että hänen mielestään suomalaisen arkkitehtuurin huippukohde on pilattu. Lippuhallin uutta sisustusta hän kuvaa levottomaksi.

– Mitä ihmettä on tämä ikea-arkkitehtuuri? Tuo tila olisi voitu kalustaa Eliel Saarisen pöydillä, tuoleilla ja sohvilla, jotka nyt nettihuutokaupattiin.

Museoviraston osastonjohtaja Mikko Härö paheksui lippuhallissa tehtyjä muutoksia.

– Otamme kantaa rakennuksen muutoksiin. Osa vanhoista kalusteista lienee tallessakin. Tästä kalustuksesta emme ymmärtääkseni ole tienneet, ja irtaimeen puuttuminen on vaikeaa. Huonoa makua tuo ainakin osoittaa, Härö kirjoitti Twitterissä.

Kaupungin matkailusta vastaavasta Helsinki Marketingista kommentointiin Helsingin Uutisille, että Museoviraston yliarkkitehti on hyväksynyt lippuhallin sisustuksen vuonna 2018.

– Meillä on asiasta Museoviraston päätös. Pekka Lehtinen hyväksyi suunnitelman viime vuonna huhti-toukokuussa, sanoo tourist information manager Mari Somero

Ehtoihin kuului muun muassa se, ettei kalusteita asenneta lippuhalliin kiinteästi.

– Kalusteet ovat liikuteltavia. Värimaailma tulee Helsingin brändivärityksestä. Sisustus kunnioittaa alkuperäistä henkeä. Halusimme tehdä kuitenkin erilaisen kuin Eliel Saarisen sisustus oli, jotta matkailuneuvonta erottuu eri toimintona.

Matkailuneuvonta on lippuhallissa VR:n vuokralaisena. Somero sanoo, että uusi tiloja rautatieasemalta etsitään sen jälkeen, kun muutostyöt rautatieasemalla etenevät.

Edelliset 50 vuotta matkailuneuvonta sijaitsi Pohjoisesplanadin ja Unioninkadun kulmassa. Nyt palveluita on saatavilla päärautatieaseman lisäksi Stockmannin tavaratalosta ja lentoasemalta.

Enpä ollut käynyt aikaan lippuhallissa. Haloo #Helsinki@VRmatkalla, voiko arkkitehtuurimme huippukohdetta raiskata joku muukin kuin amerikkalainen pikaruokaketju. Kyllä voi @helviestinta! Mitä ihmettä on tämä ikea-arkkitehtuuri? #tyylionköyhänperusoikeuspic.twitter.com/OkS1BaJoIu — Sakari Nupponen (@SakariNupponen) 19. helmikuuta 2019